[Foto’s en video] Brande woed steeds in Wes-KaapFoto: WOF/Facebook Brandbestryders spook steeds om die veldbrand in die omgewing van Somerset-Wes onder beheer te kry. Die brand woed sedert Dinsdagoggend in die Helderberg-area. Theo Layne, woordvoerder van Kaapstad se brand-en-reddingsdienste, het aan Maroela Media gesê nagenoeg 120 brandbestryders, 20 brandbestrydingsvoertuie en drie helikopters word ingespan om die brand te beheer. Volgens Layne is sewe eiendomme reeds in die brand beskadig, terwyl ŉ uitgebreide plantegroei-gebied ook reeds deurgeloop het. Layne het gesê brandbestryders is naby residensiële gebiede ontplooi om inwoners se veiligheid te verseker. “Dit is baie warm vandag en ons verwag wind. Daar was gister omtrent 50 veldbrande wat in die Kaapstad-omgewing gewoed het. Die meeste van die brande is reeds onder beheer.” ’n Digte rookwolk het Dinsdagmiddag laat en Woensdagoggend oor Tafelberg gehang. Volgens Layne het die brande die bekende Bezweni-lodge in puin gelê. Die eienaar, Peter Weideman, het op Facebook gesê die presiese omvang van die skade is nog nie bekend nie en niemand is tydens die brand beseer nie. Die N2 by Sir Lowryspas is Dinsdagaand weens die brande gesluit, maar is intussen weer oopgestel. Cape Nature het intussen gesê die Hottentots Holland- en Kogelberg-natuurreservate is tot verdere kennisgewing weens die brande gesluit. Intussen woed die brand by Hans-se-kop in Grabouw ook steeds en brandbestryders van die Overberg-munisipaliteit probeer om dit onder beheer te bring. Daar was ook veldbrande by De Waal-rylaan, Oudekraal, Du Toitskloof, Kleinmond en Clanwilliam. Die video volg onderaan die foto’s.